കാട്ടാന കയറിയ നാട്ടില് കാട്ടുപോത്തുകളും എത്തി നെടുങ്കണ്ടം: കാട്ടാനയ്ക്കു പിന്നാലെ കേരള തമിഴ്നാട് അതിര്ത്തി മേഖലകളില് കാട്ടുപോത്തും ഇറങ്ങി. കേരള തമിഴ്നാട് അതിര്ത്തിയില് ജനവാസ മേഖലയായ പുഷ്പക്കണ്ടത്താണ് കഴിഞ്ഞദിവസം കാട്ടുപോത്ത് എത്തിയത്. പുഷ്പക്കണ്ടം ഗവണ്മെന്റ് എല്പി സ്കൂളിനു സമീപം ജനവാസമേഖലയിലാണ് കാട്ടുപോത്ത് ഇറങ്ങിയത്. ഷാജി, രാധാകൃഷ്ണന് എന്നിവരുടെ പുരയിടത്തില് ഇറങ്ങിയ കാട്ടുപോത്ത് കൃഷിനാശവും വരുത്തി. തമിഴ്നാടിന്റെ അതിര്ത്തി വനമേഖലയില്നിന്നാണ് കാട്ടുപോത്ത് എത്തിയതെന്നാണ് കരുതുന്നത്. ഏറെനേരം പ്രദേശത്ത് തങ്ങിയ കാട്ടുപോത്ത് തമിഴ്നാട് വനത്തിലേക്ക് മടങ്ങിപ്പോയി. എങ്കിലും ഇത് വീണ്ടും വരുമെന്ന ആശങ്കയിലാണ് പ്രദേശവാസികള്. സ്ഥലത്ത് വനം, റവന്യു അധികൃതര് സന്ദര്ശനം നടത്തി പ്രദേശവാസികള്ക്ക് ജാഗ്രതാനിര്ദേശം നല്കിയിരിക്കുകയാണ്.അഞ്ചുവര്ഷംമുന്പ് പാന്പാടുംപാറയില് കാട്ടുപോത്തിറങ്ങി വ്യാപക നാശം സൃഷ്ടിച്ചിരുന്നു. അന്ന് വിരണ്ടോടിയ കാട്ടുപോത്ത് മേലേച്ചിന്നാറില് വഴിയാത്രക്കാരനെ ആക്രമിച്ച് പരിക്കേല്പ്പിച്ചു. അതിര്ത്തി മേഖലയില് മഴ കനത്തതോടെയാണ് കാട്ടുമൃഗങ്ങള് കൂട്ടമായി പ്രദേശത്തേക്ക് എത്തുന്നത്. കഴിഞ്ഞ രണ്ടുമാസത്തിനിടെ കൂട്ടമായെത്തിയ കാട്ടാനകള് അണക്കരമെട്ട്, ശൂലപ്പാറ, ചതുരംഗപ്പാറ, തേവാരംമെട്ട് തുടങ്ങിയ മേഖലകളില് വ്യാപകനാശം വിതച്ചിരുന്നു. ശൂലപ്പാറ ആദിവാസിക്കുടിയില് വീടുകള് തകര്ക്കുകയും ചെയ്തു. ഏക്കറുകണക്കിന് സ്ഥലത്തെ കൃഷിയാണ് കാട്ടാനകള് നശിപ്പിച്ചത്. വന്യജീവികളുടെ ആക്രമണം രൂക്ഷമായതോടെ അതിര്ത്തി മേഖലകളില് സോളാര് വൈദ്യുതി വേലി സ്ഥാപിക്കാനും കിടങ്ങുകള് കുഴിക്കാനും തീരുമാനിച്ച് എസ്റ്റിമേറ്റ് എടുത്തിരുന്നെങ്കിലും മാസങ്ങള് കഴിഞ്ഞിട്ടും യാതൊരു നടപടിയും സ്വീകരിച്ചിട്ടില്ല. വന്യമൃഗങളുടെ ശല്യം വര്ധിച്ചിട്ടും ജനപ്രതിനിധികള് ഇക്കാര്യത്തില് നിസംഗത തുടരുന്നത് പ്രതിഷേധത്തിനും കാരണമായിട്ടുണ്ട്.